**GRANSKI KOLEKTIVNI UGOVOR**

**ZA OBLAST UPRAVE I PRAVOSUĐA**

**(“Sl.list CG”, br.18/2015)**

I. OSNOVNE ODREDBE

**Član 1**

Granskim kolektivnim ugovorom za oblast uprave i pravosuđa (u daljem tekstu: Ugovor), Reprezentativni sindikat uprave i pravosuđa Crne Gore (u daljem tekstu: Sindikat) i Vlada Crne Gore (u daljem tekstu: poslodavac) uređuju se, u skladu sa Zakonom o državnim službenicima i namještenicima, Zakonom o zaradama državnih službenika i namještenika, Zakonom o radu i Opštim kolektivnim ugovorom, prava i obaveze iz radnog odnosa državnih službenika i namještenika, prava i obaveze poslodavca prema zaposlenom, kao i međusobna prava i obaveze ugovornih strana.

Prava i dužnosti poslodavca, saglasno zakonu, u ime države Crne Gore vrši starješina državnog organa, ako zakonom ili drugim propisom nije drukčije određeno.

Zaposleni u smislu ovog Ugovora su državni službenici i namještenici zaposleni u ministarstvu, organu uprave, službi Predsjednika Crne Gore, Skupštini Crne Gore, Vladi Crne Gore, Ustavnom sudu Crne Gore, sudstvu, državnom tužilaštvu, prekršajnom organu, službama lokalne samouprave i organima lokalne uprave (u daljem tekstu: državni organ).

Ovaj Ugovor se primjenjuje i na zaposlene u Fondu penzijskog i invalidskog osiguranja Crne Gore, Fondu za zdravstveno osiguranje Crne Gore, Zavodu za zapošljavanje Crne Gore, Fondu rada i Agenciji za mirno rješavanje radnih sporova.

**Član 2**

Aktom starješine državnog organa ne može se utvrditi manji obim prava zaposlenih od prava koja su utvrđena ovim Ugovorom.

**Član 3**

Na prava i obaveze koja nijesu uređena ovim Ugovorom primjenjuju se odredbe zakona i Opšteg kolektivnog ugovora.

II. RADNI ODNOSI

**1. Zasnivanje radnog odnosa**

**Član 4**

Radni odnos zasniva se u skladu sa zakonom.

**2. Raspoređivanje zaposlenog**

**Član 5**

Zaposleni se raspoređuje na radno mjesto u skladu sa zakonom.

III. ODMORI I ODSUSTVA

**Član 6**

Zaposleni ima pravo na odmor u toku rada: dnevni, nedeljni i godišnji odmor u skladu sa zakonom, Opštim kolektivnim ugovorom i ovim Ugovorom.

**1. Godišnji odmor**

**Član 7**

Dužina trajanja godišnjeg odmora, saglasno zakonu, određuje se prema dužini radnog staža, i to:

- od jedne do tri godine - 20 radnih dana;

- od tri do sedam godina - 21 radni dan;

- od sedam do deset godina - 22 radna dana;

- od deset do 15 godina - 23 radna dana;

- od 15 do 20 godina - 24 radna dana;

- od 20 do 30 godina - 26 radnih dana;

- preko 30 godina - 28 radnih dana.

Pored minimuma utvrđenog u stavu 1 ovog člana, godišnji odmor se uvećava:

1) prema dužini radnog staža:

- od pet do 15 godina - jedan radni dan;

- od 15 do 25 godina - dva radna dana;

- od 25 do 35 godina - tri radna dana;

- preko 35 godina - pet radnih dana;

2) prema zdravstvenom stanju:

- zaposlenom sa invaliditetom ili zaposlenom roditelju djeteta koje ima smetnje u razvoju - tri radna dana;

3) samohranom roditelju djeteta do 15 godina života - dva radna dana.

Dužina trajanja godišnjeg odmora po svim osnovama ne može biti duža od 33 radna dana.

**2. Plaćeno odsustvo**

**Član 8**

Zaposleni ima pravo da odsustvuje sa rada uz naknadu zarade (plaćeno odsustvo), u toku kalendarske godine u slučaju:

1) sklapanja braka - pet radnih dana;

2) rođenja djeteta - tri radna dana;

3) porođaja člana uže porodice - jedan radni dan;

4) selidbe - tri radna dana;

5) polaganja stručnog ispita - pet radnih dana;

6) polaganja pravosudnog ispita - pet radnih dana;

7) smrti srodnika, izvan uže porodice, zaključno sa trećim stepenom krvnog srodstva, odnosno sa drugim stepenom tazbinskog srodstva - dva radna dana;

8) teške bolesti člana uže porodice - sedam radnih dana;

9) njege djeteta koje ima smetnje u razvoju - tri radna dana;

10) zaštite i otklanjanja posljedica u domaćinstvu prouzrokovanih elementarnim nepogodama - tri radna dana;

11) korišćenja prevencije radne invalidnosti i rekreativnog odmora u organizaciji Sindikata - pet radnih dana;

12) dobrovoljnog davanja krvi - dva radna dana;

13) dobrovoljnog davanja tkiva i organa - prema ljekarskoj dokumentaciji;

14) učestvovanja u sindikalnim kulturnim, sportskim ili drugim javnim manifestacijama od nacionalnog i međunarodnog značaja - dva radna dana.

Plaćeno odsustvo može se koristiti isključivo u vrijeme kada se predviđeni slučaj dogodio.

Plaćeno odsustvo u slučajevima iz stava 1 tač. 1, 4, 5, 6 i 14 ovog člana ostvaruje se na osnovu pisanog zahtjeva zaposlenog starješini državnog organa, a u slučajevima iz tač. 2, 3, 7, 8, 9, 10, 11, 12 i 13 ovog člana zaposleni u roku od osam radnih dana, od dana prestanka korišćenja plaćenog odsustva, podnosi dokaz o opravdanosti odsustva sa rada, osim ako je razlog te odsutnosti opštepoznat.

**3. Neplaćeno odsustvo**

**Član 9**

Zaposleni ima pravo na neplaćeno odsustvo sa rada u trajanju do 30 radnih dana u kalendarskoj godini u slučaju:

1) liječenja i njege člana uže porodice usljed teže bolesti;

2) liječenja o sopstvenom trošku;

3) učestvovanja u kulturnim, sportskim ili drugim javnim manifestacijama;

4) izrade magistarskog rada;

5) izrade doktorske disertacije ili vršenja drugog naučnoistraživačkog rada;

6) pravosudnog ispita.

Starješina državnog organa može, na zahtjev zaposlenog, da omogući odsustvo duže od 30 radnih dana, ako to ne remeti proces rada.

Odredbe člana 8 st. 2 i 3 ovog Ugovora, shodno se primjenjuju i kod ostvarivanja prava na neplaćeno odsustvo.

III ZAŠTITA NA RADU

**Član 10**

Starješina državnog organa je dužan da zaposlenom obezbijedi zaštitu na radu, u skladu sa zakonom.

U slučajevima kada starješina državnog organa ima obavezu da izradi izvještaj o sprovedenim mjerama zaštite na radu, isti je dužan da dostavi Sindikatu.

**Član 11**

Starješina državnog organa obezbjeđuje kolektivno osiguranje svih zaposlenih od posljedica nesrećnog slučaja na radu i van rada (nezgode) i rizika smrti usljed bolesti (prirodna smrt) kod nadležne organizacije za osiguranje u Crnoj Gori.

IV. ZARADA, NAKNADA ZARADE I DRUGA PRIMANjA

**Član 12**

Zarada pripravnika se utvrđuje u visini koja ne može biti manja od 80% osnovne zarade za radno mjesto za koje se samostalno osposobljava.

**1. Uvećanje zarade**

**Član 13**

Zarada zaposlenog uvećava se za svaku započetu godinu radnog staža, i to:

- do 10 godina - 0,50%;

- od 10 do 20 godina - 0,75%;

- preko 20 godina -1,0%.

**Član 14**

Zarada zaposlenog uvećava se po času:

- za rad noću (između 22 sata i 6 sati narednog dana) - 40%;

- za rad na dane državnih i vjerskih praznika -150%;

- za rad duži od punog radnog vremena (prekovremeni rad) - 40%.

**Član 15**

Zarada se isplaćuje zaposlenom jednom mjesečno za prethodni mjesec.

Starješina državnog organa je dužan da, na zahtjev zaposlenog,obezbijedi uplatu obustave dijela zarade (kredita, sindikalne članarine, alimentacije) preko nadležne službe.

**2. Naknada zarade**

**Član 16**

Starješina državnog organa je dužan da obezbijedi zaposlenom naknadu zarade za vrijeme odsustvovanja sa rada u visini od 100% njegove zarade po času, kao da je na radu, u slučaju:

1) korišćenja godišnjeg odmora;

2) državnih i vjerskih praznika, u skladu sa zakonom;

3) plaćenog odsustva, u skladu sa odredbama ovog Ugovora;

4) stručnog usavršavanja i osposobljavanja za potrebe procesa rada;

5) prisustvovanja sjednicama organa Sindikata, državnih i drugih organa u svojstvu člana istih, odnosno po njihovom pozivu;

6) korišćenja prava na rehabilitaciju i rekreaciju;

7) za vrijeme odbijanja da radi kada nijesu sprovedene propisane mjere zaštite na radu.

**Član 17**

Zaposlenom pripada naknada zarade za vrijeme spriječenosti za rad (bolovanja) u visini 90% od osnova za naknadu utvrđenu zakonom, osim za slučajeve predviđene zakonom u kojima se osnov za naknadu za vrijeme spriječenosti za rad isplaćuje u visini od 100%.

**Član 18**

Starješina državnog organa prilikom isplate zarade, odnosno naknade zarade, svakom zaposlenom daje pisani obračun koji sadrži:

1) mjesečnu zaradu zaposlenog;

2) uvećanje zarade po vrstama;

3) naknadu zarade po vrstama;

4) iznos poreza na zaradu i naknadu zarade,

5) iznos plaćenih doprinosa po vrstama;

6) neto zaradu;

7) obustave od neto zarade po vrstama;

8) neto zaradu za isplatu.

Zaposleni sam bira i odlučuje preko koje banke će mu se isplaćivati zarada.

**3. Druga primanja**

**Član 19**

Starješina državnog organa može zaposlenom povodom neprekidnog rada u tom organu isplatiti jubilarnu nagradu u iznosu:

- za 10 godina rada 120% obračunske vrijednosti koeficijenta;

- za 20 godina rada 240% obračunske vrijednosti koeficijenta;

- za 30 godina rada 360% obračunske vrijednosti koeficijenta;

- za 40 godina rada 480% obračunske vrijednosti koeficijenta.

**Član 20**

Starješina državnog organa može zaposlenom obezbijediti zimnicu u visini dvije obračunske vrijednosti koeficijenta, o čemu starješina državnog organa i Sindikat zaključuju poseban sporazum.

**Član 21**

Prava iz čl. 19 i 20 ovog Ugovora mogu se ostvariti ako su obezbijeđena finansijska sredstva.

Potvrdu o obezbijeđenim finansijskim sredstvima iz stava 1 ovog člana, izdaje organ državne uprave nadležan za poslove budžeta (u daljem tekstu: Ministarstvo).

**Član 22**

Starješina državnog organa isplaćuje zaposlenom otpremninu prilikom odlaska u penziju u visini od najmanje devet obračunskih vrijednosti koeficijenta.

**Član 23**

Starješina državnog organa zaposlenom, odnosno njegovoj užoj porodici obezbjeđuje pomoć u slučaju:

1) smrti zaposlenog u visini od 15 obračunskih vrijednosti koeficijenta;

2) smrti člana uže porodice u visini od devet obračunskih vrijednosti koeficijenta;

3) nabavke ortopedskih, očnih, ušnih i drugih pomagala za zaposlenog ili člana njegove uže porodice u iznosu do 11 obračunskih vrijednosti koeficijenta ukoliko sredstva za njihovu nabavku nijesu obezbijeđena od strane Fonda za zdravstveno osiguranje Crne Gore.

Pod užom porodicom, u smislu ovog Ugovora, smatraju se bračni drug, djeca (bračna, vanbračna, usvojena i pastorčad), roditelji, usvojilac, staratelj, brat i sestra.

**Član 24**

Zaposlenom, odnosno njegovoj užoj porodici starješina državnog organa može isplatiti jednokratnu pomoć u slučaju:

1) duže ili teže bolesti, nabavke ljekova , zdravstvene rehabilitacije zaposlenog Ili člana njegove uže porodice u iznosu do 11 obračunskih vrijednosti koeficijenta;

2) otklanjanja posljedica elementarnih nepogoda do deset obračunskih vrijednosti koeficijenta.

Potvrdu o obezbijeđenim finansijskim sredstvima iz stava 1 ovog člana, izdaje Ministarstvo.

V. OSTVARIVANjE I ZAŠTITA PRAVA ZAPOSLENIH

**Član 25**

U postupku ostvarivanja prava iz rada i po osnovu rada zaposleni ima pravo na zaštitu od strane Sindikata.

Na zahtjev Sindikata, starješina državnog organa je dužan da se izjasni o načinu ostvarivanja prava iz stava 1 ovog člana.

**Član 26**

U cilju rješavanja stambenih potreba zaposlenih, starješina državnog organa će na žiro - račun posebnog fonda Sindikata uplatiti iznos koji će ugovorne strane urediti posebnim sporazumom, ukoliko su ta sredstva planirana kapitalnim budžetom.

**Član 27**

Starješina državnog organa će, na žiro-račun posebnog fonda Sindikata, prilikom isplate zarada uplaćivati iznos od najmanje 0,2% na obračunate bruto zarade zaposlenih koji su članovi sindikata, koji se koristi za prevenciju radne invalidnosti i rekreativni odmor zaposlenih.

**Član 28**

Zaposlenom koji je proglašen tehnološkim viškom pripada pravo na otpremninu u visini od 12 bruto zarada zaposlenog ili 12 prosječnih bruto zarada u Crnoj Gori, ukoliko je to povoljnije za zaposlenog.

Zaposleni iz stava 1 ovog člana nema pravo na zaposlenje u periodu od pet godina, u potrošačkim jedinicama koje se finansiraju iz Budžeta Crne Gore.

Zaposlenom licu sa invaliditetom pripada otpremnina u skladu sa Zakonom o radu.

VI. USLOVI ZA RAD SINDIKATA

**Član 29**

Starješina državnog organa Sindikatu obezbjeđuje uslove za efikasno obavljanje sindikalnih aktivnosti kojima se štite interesi i prava zaposlenih.

**Član 30**

Za vršenje sindikalnih aktivnosti starješina državnog organa obezbjeđuje najmanje sljedeće uslove:

- slobodu sindikalnog organizovanja i djelovanja bez prethodnog odobrenja;

- odgovarajuću kancelariju u službenim prostorijama i korišćenje sale za održavanje sastanaka - shodno mogućnostima starješine državnog organa;

- uredno dostavljanje sindikalne pošte;

- administrativno-tehničku pomoć (daktilografske usluge, umnožavanje materijala, slanje poziva, obavještavanje i sl.);

- upotrebu telefona, faksa i drugih tehničkih sredstava komuniciranja u mjeri nužnoj za ostvarivanje funkcije Sindikata;

- mogućnost korišćenja, po potrebi, u razumnoj mjeri službenog vozila starješine državnog organa;

- isticanje poziva, odluka, rješenja i informacija sa potpisom i pečatom Sindikata na oglasnim tablama u službenim prostorijama;

- pravo Sindikata na pristup medijima;

- pravo na učešće u državnim i međunarodnim sindikalnim aktivnostima.

**Član 31**

Starješina državnog organa će tokom pripreme i izrade propisa kojima reguliše radno-pravni status zaposlenih obezbijediti učešće Sindikata.

**Član 32**

Starješina državnog organa razmatra mišljenja i predloge Sindikata prije donošenja odluke od bitnog značaja za profesionalne i ekonomske interese zaposlenih.

Starješina državnog organa zajedno sa Sindikatom pregovara o socijalnim pitanjima koja se odnose na standard zaposlenih i stambenu problematiku.

Starješina državnog organa Sindikatu uručuje pozive sa materijalima, radi prisustvovanja sjednicima odgovarajućih organa odnosno tijela na kojima se razmatraju njegova mišljenja, predloži, inicijative i zahtjevi.

**Član 33**

Starješina državnog organa obezbjeđuje da se sredstva od zarada, odnosno naknada zarada obustavljenih za sindikalnu članarinu zaposlenih koji su članovi Sindikata uplaćuju na račun Sindikata, u skladu sa aktima Sindikata.

Starješina državnog organa je dužan da dva puta godišnje na zahtjev Sindikata dostavi ažurirani spisak zaposlenih - članova tog Sindikata kojima je, shodno odluci iz stava 1 ovog člana, izvršio obustavu sindikalne članarine.

**Član 34**

Predstavnik Sindikata za vrijeme obavljanja sindikalnih aktivnosti i šest mjeseci nakon prestanka obavljanja sindikalnih aktivnosti, ne može biti pozvan na odgovornost u vezi sa obavljanjem sindikalnih aktivnosti, proglašen kao zaposleni za čijim radom je prestala potreba, raspoređen na drugo radno mjesto kod istog ili drugog državnog organa ili na drugi način doveden u nepovoljniji položaj, ukoliko postupa u skladu sa zakonom ili Ugovorom.

Starješina državnog organa ne može staviti u povoljniji ili nepovoljniji položaj zaposlenog zbog članstva u Sindikatu ili njegovih sindikalnih aktivnosti.

**1. Rješavanje individualnih i kolektivnih radnih sporova**

**Član 35**

Postupak rješavanja individualnih radnih sporova koji nastaju u ostvarivanju prava zaposlenog iz rada i po osnovu rada, kao i kolektivnih radnih sporova koji nastaju u postupku zaključivanja, primjene, izmjene i dopune kolektivnog ugovora i ostvarivanja prava na sindikalno organizovanje, povjeravaju se miritelju, odnosno arbitru, u skladu sa zakonom kojim se uređuje mirno rješavanje radnih sporova.

**2. Postupak kolektivnog pregovaranja i zaključivanja Ugovora**

**Član 36**

Izmjene i dopune ovog Ugovora može pokrenuti svaka od ugovornih strana.

**Član 37**

Strana koja je pokrenula kolektivno pregovaranje i zaključivanje, odnosno izmjene i dopune Ugovora utvrđuje predlog i dostavlja ga drugoj ugovornoj strani.

Druga ugovorna strana je dužna da se o predlogu iz stava 1 ovog člana pismeno izjasni u roku od 30 dana od dana dostavljanja tog predloga.

Ukoliko se u roku od tri mjeseca od početka pregovora ne postigne sporazum, ugovorne strane su saglasne da rješenje spornih pitanja povjere Agenciji za mimo rješavanje radnih sporova, u skladu sa zakonom.

**3. Zaključivanje i sprovođenje Ugovora**

**Član 38**

Ovaj Ugovor smatra se zaključenim kada ga u istovjetnom tekstu prihvate i potpišu obije ugovorne strane.

**Član 39**

Ugovorne strane obrazuju Odbor za praćenje, primjenu i tumačenje ovog Ugovora (u daljem tekstu: Odbor) od po dva predstavnika svake ugovorne strane.

Odbor će se obrazovati u roku od 30 dana od dana zaključivanja ovog Ugovora.

Odbor daje tumačenja i mišljenje u vezi sa primjenom ovog Ugovora.

Bliži način rada Odbora utvrđuje se poslovnikom o radu.

Odbor po potrebi, a najmanje jednom godišnje, informiše potpisnike o primjeni ovog Ugovora.

Članovi Odbora imaju pravo na naknadu, u skladu sa posebnom odlukom potpisnika ovog Ugovora.

VII. PRELAZNA I ZAVRŠNE ODREDBE

**Član 40**

Ovaj Ugovor zaključuje se na neodređeno vrijeme.

**Član 41**

Kolektivni ugovori kod poslodavca usaglasiće se sa ovim ugovorom u roku od 90 dana od dana stupanja na snagu ovog Ugovora.

**Član 42**

Ovaj Ugovor stupa na snagu osmog dana od dana objavljivanja u "Službenom listu Crne Gore".

Ovaj ugovor zaključen je dana 02.04.2015. godine.